**Предмет:** Предлог измени на Нацрт законот за измена и дополнување на законот за заштита и благосостојба на животните

Предлагач: Здружение за заштита на животните „Анима Мунди“ поддржано од 16 здруженија за заштита на животни во РМ

**ПРЕДЛОГ измени и дополнувања на Законот за заштита и благосостојба на животните**

**Член 1**

Во членот 3 по ставот 49 се додаваат следниве дефиниции:

50. Здружение за заштита е организација регистрирана според Законот за здруженија и фондации, во чијшто статут заштитата и благосостојбата на животните е назначена како најважна цел.

60. Згрижувач за бездомно животно е лице или повеќе лица кои се грижат за здравјето, терапијата, третманот и ресоцијализацијата на бездомно животно со конечна цел вдомување на животното.

61. Регистар на згрижувачи е регистар кој го води Агенцијата за храна и ветеринарство, според Правилник во кој се пропишува начинот на регистрација, минимум услови за згрижување, од простор и опрема, начин на спроведување на контрола и слично.

62. Ополномоштен член од Агенција е член на здружение, кој по овластување од Директорот на Агенцијата може да врши надзор над спроведување на одредбите од овој закон, на начин и во постапка пропишана со Правилник донесен од страна на директорот на Агенцијата.

**Член 2**

Во членот 4 по ставот (19) се додаваат следниве ставови:

**(20) Забрането е чување на кучиња постојано врзани на ланец или во бокс (ограден дел од двор), без да се овозможи слободно движење надвор од тој бокс;**

**(21) Забрането е еутаназија на здрави бездомни животни, животни кои се излечиво болни и животни за кои постои интерес да бидат вдомени;**

(22) Забрането е колење и усмртување на животни во ритуални обреди, надвор од кланици

(23) Забрането е  одгледување на кокошки во основен кафезен систем.

(24) Забрането е чување, одгледување и користење копитари во урбана средина

(25) Забрането е користење на копитари за извлекување дрва

**член 3**

По членот 4 се додава нов чл. 4-а кој гласи:

Официјалните ветеринарни инспектори доколку констатираат постапување спротивно на чл. 4 од овој закон, се овластени да изречат мерки: одземање на животни и изрекување на привремена или трајна забрана за чување и одгледување на животни на сторителите.

Одземените животни се сместуваат во прифатилишта, кај згрижувачи или друго привремено сместување, обезбедено во соработка со здруженијата, ветеринарните станици и граѓаните.

**член4**

По членот 10 се додава нов чл. 10-а, кој гласи:

**Член 10-а**

Координативни работни групи

(1) Органите на единиците на локалната самоуправа заради исполнување на обврските од одредбите на овој закон организираат координативни работни групи.

(2) Координативните работни групи од ставот 1 на овој член се состојат најмалку од претставници на единиците на локалната самоуправа, претставници на засолништа за животни, доколку постојат во областа на локалната самоуправа, претставници на министерството за внатрешни работи, преставник на ветеринарна комора и надлежен ветеринарен инспектор, како и претставници на други правни и физички лица, за кои ќе се јави потреба

(3) Задачата за координирање на работна група од ставот 2 на овој член е да го координира спроведувањето на прописите од областа на заштита на животните и развојот на добра пракса, а со цел да се заштити здравјето и благосостојбата на животните, преку зголемување на јавната свест и одговорното сопствеништво, вклучувајќи:

- следење на проблемот со напуштените животни во областа на локалната самоуправа и преземање на мерки за намалување на бројот на напуштените кучиња

- да поттикне обележување на животни за кои не постои обврска за обележување

- Развивање на упатства за добра практика за соодветно сместување и нега на животните

- Поттикнување на контрола на одгледување на домашни миленици, особено кучиња и мачки

- Развивање на упатства за добра практика поврзани со работата на прифатилиштата

- Поттикнување на посвојување кучиња од прифатилиштата

- едукација за потребата за заштита на животните и одговорно сопствеништво (идентификација на животните, вакцинација против беснило, сместување и грижа за животните, контрола на одгледување животни, забрана за напуштање животни)

- следење на работата на прифатилиштата

- Спроведување на мерки за заштита на здравјето и благосостојбата на животните и чување на пропишаните евиденции

- сугестија и учество во изготвување на условите за чување на домашни миленици

- Подобрување на заштитата на животните, во зависност од проблемите и интересите на единиците на локалната самоуправа.

(4) Секоја локална самоуправа мора да назначи одговорно лице за заштита на животните, кој мора да биде член на координативната работна група од ставот 1 на овој член.

.

**Член 5**

Во чл.27 се додава нов ст.7 кој гласи:

Директорот на Агенцијата, во случаи на прекумерно зголемување на бројот на уличните животни, може да нареди мандаторна стерилизација/кастрација на домашните миленици на одредена територија, на сметка на општината, општините во град Скопје односно градот Скопје. Оваа мерка е од времен карактер, сè додека не се намали бројот на бездомни животни на конкретната територија.

**Член 6**

По членот 27, се додава нов чл. 27-а, кој гласи:

Задолжително пружање помош на животно во неволја.

Секој кој ќе повреди животно или ќе го доведе во неволја, должен е да му пружи потребна помош, а доколку тоа не може да го стори сам, мора да обезбеди пружање помош од стручно лице или друга соодветна грижа.

Ако не може да се утврди кој го повредил животното, пружањето на потребната помош е обврска на локалната самоуправа, на чија територија се наоѓа животното и истата е должна помошта да ја организира и финансира од сопствени средства, утврдени за таа намена.

Доколку се утврди дека животното има сопственик, трошоците од ст. 2 на овој член паѓаат на негов товар.

**Член 7**

Во чл. 28 во ставот 3 СЕ БРИШЕ реченицата „По исклучок, општината, општините во градот Скопје, односно градот Скопје може да применат и други пропишани методи за контрола на популацијата на бездомните кучиња.“

На крајот на ст. 3 се додава следната реченица: Општината, општините во градот Скопје, односно градот Скопје, во недостиг на финансиски средства, може да спроведат програма за намалување на бројот на бездомни животни преку масовна стерилизација, во соработка со здруженијата, ветеринарните станици и граѓаните, на кои ќе им биде дозволено третирање на животните на нивна сметка и со нивна помош.

Во истиот член ставот 6 СЕ БРИШЕ. (истиот ќе биде содржан во новиот чл. 28-а)

Во ст. 9 се бришат зборовите „други методи за контрола на популацијата на бездомните кучиња“.

**Член 8**

После чл. 28 се додава нов чл. 28-а кој гласи:

Услови под кои може да се дозволи еутаназија

Еутаназија на животни, со средство за хумана еутаназија, може да се спроведе во следниве случаи:

1) кога третманот на животните ќе биде долготраен и поврзан со страдање, а резултатот од третманот ќе биде неизвесен

2) животното достигнало висока старост и му откажуваат основните животни функции

3) животното страда од неизлечива болест и истата му предизвикува континуирано страдање и болка

4) таквата постапка е неопходна за спроведување на мерки за контрола на болеста во согласност со посебните прописи во областа на ветеринарството, особено оние што можат да ги загрозат луѓето или да предизвикаат голема економска штета

5) животното е опасно за околината и не може да се социјализира, а за истото се исцрпени сите можности за вдомување.

**Член 9**

Во членот 29 ставот 7 се дополнува со реченицата: Ниту едно прифатилиште не смее да еутаназира бездомно животно доколку здружение за заштита и благосостојба на животните, регистрирано според Законот за здруженија и фондации, изјави дека сака да го преземе, по потреба да го лекува, да помага во ресоцијализација на агресивните животни и да го вдоми животното.

Секое здружение или лице кое ќе преземе одговорност за да вдоми повредено или болно животно, мора веднаш да се обрати до ветеринарно друштво, да обезбеди извештај за состојбата на животното и да се придржува кон пропишаната терапија, посебно во случаи на заболувања од типот зоонози.

Во членот 29 по ставот 7 се додаваат следниве ставови:

(8) Прифатилиштата имаат обврска да ги огласуваат на својата вебстраница сите заловени и донесени животни во рамки на прифатилиштето, веднаш по сместувањето и најмалку 4 пати во еден месец, сè до нивното вдомување или враќање на територијата од каде што се земени.

Ставовите (8), (9) и (10), стануваат (10), (11) и (12).

**Член 10**

Во чл.5 од предлог измените од МЗШВ во чл.30 се додава:

Во чл.30 ставот 6 бројот 30 се заменува со бројот 60.

Во чл.30 ставот 7 се менува после зборовите Директорот на Агенцијата, се додаваат зборовите“по претходно добиено мислење од Kомисијата за заштита и благосостојба на животните,”.

**Член 11**

Во чл. 31 во ставовите 3 и 4 бројот 30 се заменува со бројот 60.

**Член 12**

Во чл. 32 во став 2 речениците „Доколку кучето не може да се ресоцијализира истото се еутаназира. Доколку не постои интерес за вдомување на кучето, истото се еутаназира по истeкот на 30 дена од денот на неговото заловување“ се менуваат и гласат: Доколку кучето не може да се ресоцијализира, истото се еутанизира, само доколку не постои интерес за негово вдомување, кој мора да биде изразен во рок од 60 дена од неговото заловување.

Во ставот 6 од истиот член се менува и гласи: На сопственикот односно одговорното лице од ст. 5 на овој член, трајно му се забранува чување на кучиња.

**Член 13**

Во членот 49 СЕ БРИШЕ ставот 7, а ставовите 8 и 9 стануваат 7 и 8.

**Член 14**

Во чл. 55 се додава нов став 3 кој гласи:

Директорот на Агенцијата може да ги ополномошти членовите на одредени здруженија да може да вршат надзор над спроведување на одредбите од овој закон, да составуваат записници за утврдување на фактичка состојба и истите да бидат основа за изрекување на прекршочни санкции од страна на официјалните ветеринари, како и да можат да одземат животни со кои се постапува спротивно на одредбите на овој закон. Директорот со правилник ќе ги определи сите надлежностите кои може да бидат делегирани на здруженијата, како и формата и содржината на овластувањето, кое ќе биде основа за легитимирање на здруженијата при спроведување на контролата.

**Член 15**

Во чл. 60 во ставот 1 после зборовите „официјалниот ветеринар“ се додаваат зборовите и “ополномоштеното лице”.

Во останатиот дел од чл.8 од предлог измените на МЗШВ да остане непроменет.

**Член 16**

Се врши измена на чл. 64, 65, 66, 67 и 67 – б на начин што казните пропишани за истите ќе бидат најмалку тројно зголемени и во содржината на истите ќе бидат вметнати забраните предвидени со овие измени.

ПОДГОТВИЛ

**АНИМА МУНДИ, Скопје**

**Предлог-измените на Законот за заштита и благосостојба на животните се поддржани од:**

**ГЛАСОТ НА ЖИВОТНИТЕ** – Здружение за заштита на животни, Велес

**МАЛИ ХЕРОИ** – Здружение за заштита на животни, Битола

**ANIMAL WORLD** – Здружение за заштита на животни, Струга

**ВТОРА ШАНСА** – Здружение за заштита на животни, Кочани

**Е.Д.Е.Н**. – Здружение за заштита на животни и животна средина, Скопје

Граѓанска иницијатива „**КАНЕ КОРЗО**“, Скопје

**ФАУНА** – Здружение за заштита на животни и животна средина, Струмица

**СПАСИ ЖИВОТ** – Здружение за заштита на животни, Штип

**СРЦЕ ЗА ЖИВОТНИТЕ** Тиквеш, Кавадарци

**АНИМАЛИА** – Здружение за заштита на животни, Охрид

**Daisy Family Rescue**, Скопје **ПРО АНИМА** - [Здружение за заштита на животните Берово](https://www.facebook.com/Pro.Anima.Berovo/) ДРУШТВО ЗА ЗАШТИТА НА ЖИВОТНИТЕ **"СРНА“**

**Помош на животните,** Прилеп

[**Helping strays in Ohrid**, Macedonia](https://www.facebook.com/Helping-strays-in-OhridMacedonia-1098148430359749/?fref=gc&dti=1858481747562265&hc_location=ufi)

**ПРИЈАТЕЛИ НА ЖИВОТНИТЕ** - Здружение за заштита на животни, Прилеп